Document ID: 32012R0744

ΚΑΝΟΝΙΣΜΌΣ (ΕΕ) αριθ. 744/2012 ΤΗΣ ΕΠΙΤΡΟΠΉΣ
της 16ης Αυγούστου 2012
για την τροποποίηση των παραρτημάτων I και ΙΙ της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου σχετικά με τα ανώτατα όρια για αρσενικό, φθόριο, μόλυβδο, υδράργυρο, endosulfan, διοξίνες, Ambrosia spp., δικλαζουρίλη και νατριούχο λασαλοσίδη Α και κατώτατα όρια δραστηριοποίησης για τις διοξίνες
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (1), και ιδίως το άρθρο 8 παράγραφος 1,
Εκτιμώντας τα ακόλουθα:
(1)
Με την οδηγία 2002/32/ΕΚ απαγορεύεται η χρήση προϊόντων που προορίζονται για ζωοτροφές, των οποίων η περιεκτικότητα σε ανεπιθύμητες ουσίες υπερβαίνει τα μέγιστα επίπεδα που καθορίζονται στο παράρτημα I της εν λόγω οδηγίας. Στο παράρτημα II της ίδιας οδηγίας ορίζονται όρια δραστηριοποίησης για την έναρξη ερευνών σε περιπτώσεις αυξημένης περιεκτικότητας αυτών των ουσιών.
(2)
Καθορίστηκαν υψηλότερα ανώτατα όρια (ΑΟ) αρσενικού, φθορίου, μολύβδου και υδραργύρου για την πρώτη ύλη ζωοτροφών ανθρακικό ασβέστιο και υψηλότερα ανώτατα όρια αρσενικού και φθορίου για την πρώτη ύλη ζωοτροφών οξείδιο του μαγνησίου αλλά όχι για την πρώτη ύλη ζωοτροφών ανθρακικό ασβέστιο και μαγνήσιο, που είναι το φυσικό μείγμα ανθρακικού ασβεστίου και ανθρακικού μαγνησίου. Για λόγους συνέπειας, κρίνεται σκόπιμο να ευθυγραμμιστούν τα ανώτατα όρια για αρσενικό, φθόριο, μόλυβδο και υδράργυρο στην πρώτη ύλη ζωοτροφών ανθρακικό ασβέστιο και μαγνήσιο με τα υφιστάμενα ανώτατα όρια για στο ανθρακικό ασβέστιο.
(3)
Η Ευρωπαϊκή Αρχή για την Ασφάλεια των Τροφίμων (EFSA), στην επιστημονική γνώμη της για την ασφάλεια και την αποτελεσματικότητα του τριυδροξειδίου του χλωριούχου χαλκού (ΙΙ) (τριβασικός χλωριούχος χαλκός, TBCC) ως προσθέτου τροφίμων (2), κατέληξε στο συμπέρασμα ότι θα ήταν κατάλληλο να θέσει το ίδιο ανώτατο όριο αρσενικού στο πρόσθετο αυτό, με το ανώτατο όριο αρσενικού στον πενταένυδρο θειϊκό χαλκό (ΙΙ) και στον ανθρακικό χαλκό (ΙΙ). Είναι σκόπιμο να τροποποιηθεί το ανώτατο όριο του αρσενικού στο τριυδροξείδιο του χλωριούχου χαλκού (ΙΙ).
(4)
Ορισμένες σύνθετες ζωοτροφές για ζώα συντροφιάς περιέχουν σημαντικό ποσοστό των πρώτων υλών ζωοτροφών ψαριών, άλλων θαλάσσιων ζώων και προϊόντων τους και/ή άλευρο από φύκια. Οι εν λόγω πρώτες ύλες ζωοτροφών περιέχουν υψηλό επίπεδο ολικού αρσενικού. Ωστόσο, η παρουσία αρσενικού στις εν λόγω πρώτες ύλες ζωοτροφών είναι κυρίως με τη μορφή οργανικού αρσενικού, η οποία είναι και η λιγότερο τοξική μορφή. Κρίνεται, συνεπώς, σκόπιμο να τροποποιηθεί το ανώτατο όριο του αρσενικού που εφαρμόζεται σε συμπληρωματικές και πλήρεις ζωοτροφές για ζώα συντροφιάς, που περιέχουν ψάρι, άλλα θαλάσσια ζώα και προϊόντα τους και/ή άλευρο από φύκια.
(5)
Τα δύο ανόργανα συστατικά του ζεολίθου, νατρολίτης και κλινοπτιλόλιθος, είναι τα δραστικά συστατικά του νατρολίτη-φωνόλιθου (E566) και του κλινοπτιλόλιθου ηφαιστειακής προέλευσης (E567). Συνεπώς, είναι σκόπιμο να εφαρμοστεί το ίδιο ανώτατο όριο για τον μόλυβδο στον νατρολίτη-φωνόλιθο (E566) με αυτόν για τον κλινοπτιλόλιθο ηφαιστειακής προέλευσης (E567).
(6)
Με σκοπό την αύξηση της βιωσιμότητας της ιχθυοκαλλιέργειας σολομοειδών, το ιχθυέλαιο αντικαθίσταται προοδευτικά από τη χρήση φυτικών ελαίων. Ωστόσο, αυτή η υποκατάσταση, που θα είχε πολύ ευνοϊκή επίδραση στη βιωσιμότητα του θαλάσσιου περιβάλλοντος, δεν είναι δυνατή σε κάποιες περιπτώσεις, εξαιτίας του πολύ χαμηλού ανώτατου ορίου για endosulfan σε πλήρη ζωοτροφή για ψάρι. Κατόπιν αιτήματος της Επιτροπής, η Ευρωπαϊκή Αρχή για την Ασφάλεια των τροφίμων («EFSA») εξέδωσε επιστημονική γνώμη. Στη δήλωσή της σχετικά με την τοξικότητα από το στόμα του endosulfan σε ψάρια (3), η EFSA δήλωσε ότι δεν παρατηρήθηκαν δυσμενείς επιδράσεις σε ψάρια (σολομός Ατλαντικού) που εκτέθηκαν σε έως 0,1 mg/kg endosulfan σε ζωοτροφές σε κλουβιά ανοιχτής θάλασσας, ενώ ασήμαντες μόνο δυσμενείς επιδράσεις παρατηρήθηκαν σε σολομό που εκτέθηκε σε επίπεδα υψηλότερα από το τρέχον ανώτατο όριο σε ζωοτροφές σε δεξαμενές. Από μια περιορισμένης έκτασης μελέτη, υπάρχουν ορισμένες ενδείξεις ότι η έκθεση τιλάπιας του Νείλου σε endosulfan μέσω ζωοτροφών σε δεξαμενές προκάλεσαν δυσμενείς επιδράσεις. Συνεπώς, είναι σκόπιμο να προταθεί ένα υψηλότερο ανώτατο όριο για endosulfan σε πλήρεις ζωοτροφές για σολομοειδή, να υποστηριχθεί η εξέλιξη για αυξημένη βιωσιμότητα της ιχθυοκαλλιέργειας χωρίς να προκύπτουν δυσμενείς επιδράσεις για την υγεία των ψαριών και την ανθρώπινη υγεία.
(7)
Πρόσφατα στοιχεία δείχνουν ότι τα επίπεδα διοξίνης σε άλευρο καρκινοειδών, το οποίο είναι υποπροϊόν της παραγωγής τροφίμων και χρησιμοποιείται κυρίως σε ζωοτροφές για ψάρια διακόσμησης σε επίπεδο 1 % έως 3 % στις ζωοτροφές, είναι υψηλότερα από το τρέχον ανώτατο όριο. Για να καταστεί δυνατό να χρησιμοποιηθεί αυτό το άλευρο για ζωοτροφές και για να μειωθεί η ποσότητα απορριμμάτων τροφίμων χωρίς να τίθεται σε κίνδυνο η υγεία των ζώων και η δημόσια υγεία, είναι σκόπιμο να αυξηθεί ελαφρώς το ανώτατο όριο για διοξίνες σε άλευρο καρκινοειδών.
(8)
Η οδηγία 2002/32/ΕΚ έχει ως στόχο να αποφύγει τη διάδοση βιώσιμων σπόρων Ambrosia spp. στο περιβάλλον. Καθώς η άλεση ή η σύνθλιψη καταστρέφει την ικανότητα βλάστησης των σπόρων, δεν υπάρχει ανάγκη να καθαριστούν οι κόκκοι και οι σπόροι που περιέχουν μη συμμορφούμενα επίπεδα σπόρων Ambrosia spp. πριν από άλεση ή σύνθλιψη, υπό τον όρο ότι λαμβάνονται μέτρα προφύλαξης για να αποφευχθεί η διάδοση σπόρων Ambrosia spp. στο περιβάλλον κατά τη μεταφορά, την αποθήκευση ή την επεξεργασία.
(9)
Όσον αφορά τα κοκκιδιοστατικά diclazuril και νατριούχο λασαλοσίδη A, θα πρέπει να γίνουν τροποποιήσεις ώστε να ληφθούν υπόψη οι πρόσφατα χορηγηθείσες άδειες για τις εν λόγω ουσίες που προβλέπονται στον κανονισμό (ΕΕ) αριθ. 169/2011 της Επιτροπής, της 23ης Φεβρουαρίου 2011, για τη χορήγηση άδειας για τη χρήση του diclazuril ως πρόσθετης ύλης ζωοτροφών για τις φραγκόκοτες (κάτοχος της άδειας: Janssen Pharmaceutica NV) (4), στον εκτελεστικό κανονισμό (ΕΕ) αριθ. 888/2011 της Επιτροπής, της 5ης Σεπτεμβρίου 2011, για την έγκριση του diclazuril ως πρόσθετης ύλης ζωοτροφών για τις γαλοπούλες πάχυνσης (κάτοχος της άδειας: Janssen Pharmaceutica NV) και για την τροποποίηση του κανονισμού (ΕΚ) αριθ. 2430/1999 (5), και στον εκτελεστικό κανονισμό (ΕΕ) αριθ. 900/2011 της Επιτροπής, της 7ης Σεπτεμβρίου 2011, για την έγκριση της νατριούχου λασαλοσίδης A ως πρόσθετης ύλης ζωοτροφών για φασιανούς, φραγκόκοτες, ορτύκια και πέρδικες εκτός από ωοτόκα πτηνά [κάτοχος άδειας Alpharma (Belgium) BVBA] (6).
(10)
Δεδομένου ότι προτείνεται αύξηση του ανώτατου ορίου για τις διοξίνες στο άλευρο καρκινοειδών, είναι σκόπιμο να αυξηθεί επίσης το κατώφλι δράσης που εφαρμόζεται στο άλευρο καρκινοειδών που προβλέπεται στο παράρτημα II της οδηγίας 2002/32/ΕΚ.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I και II της οδηγίας 2002/32/ΕΚ τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Αυγούστου 2012.

Labels: 0
3
20
6